Балотнік лічыў сябе галоўным на балоце. Аднойчы ён пацягнуў у свой палац пад дрыгвою дзяўчыну. Хоць і быў ён амаль сляпым, але разгледзеў яе прыгажосць, і сталі яны жыць разам. Нарадзілася ў іх дачка. Калі вырасла, стала такой жа прыгажуняй, як і яе маці. Доўгія валасы заплятала ў тоўстую касу колеру залацістага пяску. Ад гэтай касы і імя яе пайшло – Пярэспа, бо людзі называлі пярэспамі доўгія пясчаныя косы, якія вада намывала на рэках.